Egpaar gevonnis vir bedrog van R280 miljoenArgieffoto. Graeme Minne en sy vrou, Caroline, is Donderdag gevonnis nadat hulle skuldig gevind is aan bedrog van R280 miljoen. Eric Ntabazalila, woordvoerder van die Nasionale Vervolgingsgesag (NVG), het gesê Graeme (54) is tot 15 jaar tronkstraf gevonnis. Caroline (52) is tot drie jaar korrektiewe toesig gevonnis. Sy is ook tot vyf jaar tronkstraf gevonnis wat vir vyf jaar opgeskort is op die voorwaarde dat sy nie in dié tyd weer aan bedrog skuldig bevind word nie. Volgens Ntabazalila het Graeme reeds aangedui dat hy aansoek gedoen om verlof om teen sy skuldigbevinding en vonnis te appelleer. Graeme het geld van verskeie beleggers ontvang en hulle 4% rente per maand oor 12 maande of opbrengste van tot 65% in 12 maande beloof. Teen die einde van die termyn sou die belegger die kapitaalbelegging terugkry. Die geld is in ŉ Absa-rekening wat aan Caroline behoort het inbetaal. Graeme het tussen 2002 en 2009 ongeveer 735 kliënte gehad en sowat R280 miljoen is in sy vrou se rekening inbetaal. ŉ Werknemer van Absa het agterdogtig begin raak waarna die Reserwebank ŉ ondersoek deur Deloitte & Touche laat doen het. Dit het aan die lig gekom dat Graeme ŉ minimale bedrag in buitelandse valuta verhandel het en ŉ verlies gely het. Hy het die grootste gedeelte van die geld gebruik om sy familie se luukse leefstyl te onderhou en om beleggers die rente te betaal wat beloof is. Absa het die bankrekening teen einde November 2009 gevries. Graeme het teen die tyd nie genoeg geld gehad om beleggers te betaal nie. Die egpaar is kort daarna in hegtenis geneem. Ntabazalila het gesê die NVG verwelkom die vonnisse en het ŉ beroep op voornemende beleggers gedoen om seker te maak in watter skemas hulle belê. Brig. Neil Olivier, waarnemende Wes-Kaapse hoof van die Valke, het ook die vonnis verwelkom. “Dit moet ŉ les wees vir diegene wat valse skemas bedryf. Die publiek moet wegbly van skemas wat hoë en onrealistiese opbrengste beloof,” het hy gesê.